EXIM BANK ปล่อยกู้ 500 ล้าน ให้บริษัทย่อย SCIสนับสนุนสร้างโรงงานผลิตเสาไฟฟ้าแรงสูงในเมียนมาร์
EXIM BANK ปล่อยกู้ 500 ล้านบาท ให้บริษัทย่อย SCI สนับสนุนสร้างโรงงานผลิตเสาไฟฟ้าแรงสูงในเมียนมาร์
1 ธ.ค. 2559

ธนาคารเพื่อการส่งออกและนำเข้าแห่งประเทศไทย (EXIM BANK) ร่วมลงนามกับ บริษัทเอสซีไอ อีเลคตริค จำกัด (มหาชน) หรือ SCI และ บริษัท เอสซีไอ เมทัล เทค (เมียนมาร์) จำกัด (SCIMTMM) ซึ่งเป็นบริษัทย่อยของ SCI ในสัญญาสนับสนุนทางการเงินของ EXIM BANK จำนวน 14.10 ล้านดอลลาร์สหรัฐ หรือประมาณ 500 ล้านบาท เพื่อให้ SCIMTMM นำไปใช้ลงทุนก่อสร้างโรงงานผลิตเสาไฟฟ้าแรงสูง เสาสื่อสารโทรคมนาคม และบริการชุบสังกะสีกัลวาไนซ์ ที่เขตเศรษฐกิจพิเศษติลาวา เมียนมาร์
โดย นายพิศิษฐ์ เสรีวิวัฒนา กรรมการผู้จัดการ EXIM BANK เปิดเผยว่า ภายหลังการเปิดประเทศ เมียนมาร์มีการส่งเสริมการลงทุนและดึงดูดการลงทุนจากต่างประเทศเข้ามามากขึ้น ทำให้ความต้องการใช้ไฟฟ้าของเมียนมาร์เพิ่มขึ้นอย่างมาก โดยปัจจุบันอัตราเข้าถึงไฟฟ้าต่อจำนวนประชากรของเมียนมาร์อยู่ที่ร้อยละ 32 ซึ่งต่ำสุดในอาเซียน พื้นที่ที่เข้าถึงไฟฟ้าส่วนใหญ่เป็นพื้นที่ในเขตเมืองสำคัญ เช่น ย่างกุ้ง มัณฑะเลย์ และเนปิดอว์ แต่พื้นที่ดังกล่าวยังคงประสบปัญหาไฟฟ้าดับบ่อยครั้ง ขณะที่หลายพื้นที่ในเขตชนบทยังคงไม่มีไฟฟ้าใช้
ดังนั้น รัฐบาลเมียนมาร์จึงตั้งเป้าเพิ่มกำลังการผลิตไฟฟ้าจากระดับปัจจุบันที่ 4,581 เมกะวัตต์ เป็น 54,608 เมกะวัตต์ภายในปี 2573 และตั้งเป้าเพิ่มอัตราการเข้าถึงไฟฟ้าให้เป็นร้อยละ 100 ในปี 2573 จึงเป็นโอกาสของผู้ประกอบการไทยที่จะเข้าไปลงทุนในธุรกิจด้านไฟฟ้าและอื่นๆ ที่เกี่ยวเนื่อง ซึ่งการเข้าไปลงทุนของ SCIMTMM ครั้งนี้ เป็นการขยายฐานการผลิตที่สำคัญของกลุ่มบริษัท SCI ซึ่งเป็นผู้เชี่ยวชาญด้านการผลิตและจำหน่ายอุปกรณ์ไฟฟ้า เสาไฟฟ้า และเสาสื่อสารโทรคมนาคมในไทยมานานกว่า 30 ปี เพื่อรองรับการเติบโตของเมียนมาร์ทั้งด้านไฟฟ้าและสื่อสารโทรคมนาคม
“การสนับสนุนของ EXIM BANK ในครั้งนี้เป็นไปตามภารกิจและบทบาทของธนาคารที่พร้อมสนับสนุนนักลงทุนไทยที่มีศักยภาพให้ย้ายหรือขยายฐานการลงทุนไปยังตลาดต่างประเทศ โดยเฉพาะในประเทศเพื่อนบ้าน ซึ่งกำลังขยายตัวทางเศรษฐกิจ และอยู่ระหว่างการพัฒนาโครงสร้างพื้นฐาน ระบบสาธารณูปโภค พลังงาน และอุตสาหกรรมต่างๆ เพื่อการเติบโตทางเศรษฐกิจและสังคม” นายพิศิษฐ์กล่าว
 